Peter Skaarup (DD), 2023-12-08:
Tak for ordet.
Beslutningsforslaget fra Liberal Alliance – og tak for det, for at rejse debatten – har jo til formål at ophæve kravet om, at der skal være en sammenhæng mellem hoved- og bibeskæftigelse for udlændinge i Danmark.
Dermed er formålet med beslutningsforslaget at gøre det nemmere for alle udlændinge at få en arbejdstilladelse til bibeskæftigelse ved at fjerne det eksisterende krav om, at der skal være sammenhæng mellem hoved- og bibeskæftigelse.
Indledningsvis vil jeg godt understrege, at vi i Danmarksdemokraterne mener, at det er vigtigt, at vi stiller krav til de udlændinge, der kommer hertil.
De skal bidrage til samfundet.
Derfor er det også grundlæggende positivt, når udlændinge ønsker at tage en ekstra tørn på arbejdsmarkedet og bidrage.
Jeg vil også godt sige, at vi i Danmarksdemokraterne er positive over for udenlandsk arbejdskraft, som bidrager til vækst i Danmark.
Det kommer os alle sammen til gode, hvis man bidrager på arbejdsmarkedet.
I Danmarksdemokraterne mener vi ikke nødvendigvis, det er en fornuftig ordning.
Er man kommet til Danmark og har fået arbejdstilladelse til at arbejde for en bestemt virksomhed, så mener vi grundlæggende, at så arbejder man for den virksomhed, som man har fået arbejdstilladelse til at kunne arbejde for.
Det her med, at udlændinge skal til at beskæftige sig med noget helt andet, end man egentlig søgte ind på i sin tid, er ikke den rigtige vej at gå, for så arbejder man med noget, som ikke har sikret den arbejdstilladelse, som man har fået i første omgang.
Det vil altså sige, at en udlænding, der er kommet til Danmark som ingeniør, som udgangspunkt ikke skal tage bijob som kok, eller hvad det nu kan være.
Vi må formode, at man med det her beslutningsforslag, og det var ministeren også lidt inde på i indledningen, kan risikere, at der er nogen, der vil misbruge reglerne om bibeskæftigelse.
Det er jo desværre set før, at der kommer udlændinge til Danmark, hvor vi egentlig synes, det ser fornuftigt ud, og så misbruger man desværre alligevel reglerne.
Der er desværre nogle muligheder der, og derfor har man også nogle gange måtte stramme udlændingeloven på nogle af de her punkter.
Så man kan altså godt risikere, at der med det her beslutningsforslag bliver mulighed for at misbruge reglerne, da der ikke vil være nogen begrænsninger for, hvilken type beskæftigelse man kan have, når man er her i Danmark.
Det mener vi i Danmarksdemokraterne er uhensigtsmæssigt.
Vi kan selvfølgelig godt forstå Liberal Alliances ønske om, at vi øger arbejdsstyrken.
Det er jo sådan en ting, vi alle sammen deler et ønske om.
Jo flere der bidrager i Danmark, jo bedre.
Og det er jo heldigvis situationen nu, hvor vi har nærmest rekordagtige tal for, hvor mange der bidrager, hvor mange der er på arbejdsmarkedet, og herunder selvfølgelig en del udlændinge.
Det er jo sådan set rigtig positivt.
Det er den vej, vi skal gå.
Vi må jo også se, hvis vi kigger på konjunkturerne, at det er situationen nu.
Desværre er der jo nogle konjunkturer, der peger på, at det nok ikke er situationen inden for den nærmeste tid, fordi man netop har strammet op.
Man har gjort en del for at stramme op på økonomien og begrænse inflationen, og det kan godt få nogle effekter her, som gør, at vi om et halvt år har en helt anden situation på arbejdsmarkedet.
Selv om det ikke nødvendigvis er en ønskelig situation, kan det sagtens komme dertil.
Så kan forslagsstillerne selvfølgelig sige: Jamen det er meget godt, at ministeren siger, at det er tre eller få, det her angår.
Hr. Mohammad Rona var også lidt inde på det før.
Det kan jo så også være, at der er tre, der har søgt, som ikke har kunnet få.
Det kan også godt være, at der er nogen, der i virkeligheden gerne vil, men som ikke søger.
Så der kan være nogle mørketal, vi ikke kender, og sådan er det jo på mange områder.
Men når det så er sagt, er det altså bare grundlæggende sådan, at vi skal være forsigtige med at åbne op, for der er tilstande derude, som gør, at nogen forsøger på at omgå reglerne.
Så grundlæggende vil jeg sige, hvis jeg lige skal samle op, at vi er skeptiske over for beslutningsforslaget, fordi udlændinge i Danmark, der ønsker at arbejde inden for områder uden for deres primære erhverv, og som har opnået arbejdstilladelse i Danmark, vil have mulighed for at søge ansættelse andre steder, hvor der mangel på arbejdskraft, næsten uden begrænsninger.
Det vækker bekymring, hvis vi skal fastholde en stram udlændingepolitik, og det vil vi gerne i Danmarksdemokraterne.